b'\n_START_ARTICLE_\nIdealni plin\n_START_SECTION_\nKlasi\xc4\x8dni idealni plin\n_START_PARAGRAPH_\nEna\xc4\x8dba stanja za klasi\xc4\x8dni idealni plin je splo\xc5\xa1na plinska ena\xc4\x8dba. Ker posami\xc4\x8dna molekula idealnega plina ne \xc4\x8duti potenciala drugih molekul, je prispevek potencialne energije enak ni\xc4\x8d, skupna energija idealnega plina pa je zgolj se\xc5\xa1tevek kineti\xc4\x8dnih energij vseh molekul plina. Molekule so porazdeljene po hitrostih ali energiji skladno z Boltzmannovo porazdelitvijo._NEWLINE_Splo\xc5\xa1na plinska ena\xc4\x8dba je posplo\xc5\xa1itev empiri\xc4\x8dnih plinskih zakonov. \xc4\x8ceprav velja, strogo vzeto, splo\xc5\xa1na plinska ena\xc4\x8dba le za idealni plin, pa se tudi realne teko\xc4\x8dine pri nizkih gostotah in visokih temperaturah obna\xc5\xa1ajo pribli\xc5\xbeno kot idealni plin. Pri ni\xc5\xbejih temperaturah ali vi\xc5\xa1jih gostotah pa se za\xc4\x8dne obna\xc5\xa1anje realnih teko\xc4\x8din bistveno razlikovati od obna\xc5\xa1anja idealnega plina, \xc5\xa1e posebej, \xc4\x8de kondenzirajo v kapljevinasto ali trdno fazo. Ta odstopanja lahko dostikrat pribli\xc5\xbeno opi\xc5\xa1emo s kvantnomehanskimi statisti\xc4\x8dnimi metodami.\n_START_SECTION_\nKvantni idealni plin\n_START_PARAGRAPH_\nPri zelo nizkih temperaturah ali visokih gostotah, ko postane termi\xc4\x8dna valovna dol\xc5\xbeina delcev plina primerljiva z razdaljami med njimi, postanejo pomembni kvantnomehanski pojavi. Pri takih pogojih velja za plin bozonov Bose-Einsteinova statistika, njihova energija pa je porazdeljena skladno z Bose-Einsteinovo porazdelitvijo. Za idealni plin fermionov velja Fermi-Diracova statistika, energija fermionov pa je porazdeljena po Fermi-Diracovi porazdelitvi.'